

**Σενάριο διδασκαλίας για το Bullying**



**ΠΕΡΙΕΧΟΜΕΝΑ :**

* ***ΤΑΥΤΟΤΗΤΑ ΣΕΝΑΡΙΟΥ – ΣΧΕΔΙΟΥ ΔΙΔΑΣΚΑΛΙΑΣ***

**Τίτλος** σελ. 2

**Εμπλεκόμενες γνωστικές περιοχές**  σελ. 2

*Γνωστικό αντικείμενο*  σελ. 2

*Ιδιαίτερη περιοχή του γνωστικού αντικειμένου*  σελ. 2

*Συμβατότητα με Α.Π.Σ. και Δ.Ε.Π.Π.Σ.*  σελ. 2

*Συμβατότητα με το σχολικό εγχειρίδιο και το βιβλίο του εκπαιδευτικού*  σελ. 3

**Δεδομένα & Προϋποθέσεις**  σελ. 4

*Γενικά*  σελ. 4

*Προαπαιτούμενες γνώσεις των μαθητών*  σελ. 4

*Οργάνωση τάξης*  σελ. 4

**Σκοποί και στόχοι**  σελ. 4

*Γενικοί σκοποί*  σελ. 5

*Ειδικότεροι στόχοι*  σελ. 5

**Εργαλεία για τη διδασκαλία**  σελ. 6

**Εκτιμώμενη διάρκεια** σελ. 6

* ***ΑΝΑΠΤΥΞΗ ΣΕΝΑΡΙΟΥ – ΣΧΕΔΙΟΥ ΔΙΔΑΣΚΑΛΙΑΣ***

**Περιγραφή της διδακτικής διαδικασίας**  σελ. 6

1η διδακτική ώρα :*Εννοιολογική διασάφηση*  σελ. 6

2η διδακτική ώρα : *Παιχνίδι ρόλων*  σελ. 10

3η διδακτική ώρα : *Αποφάσεις δικαστηρίου, οδηγίες για την καταπολέμηση του bullying, χαρτογράφηση των χαρακτηριστικών των πρωταγωνιστών*  σελ. 11

4η διδακτική ώρα : *Οργάνωση εκστρατείας : Δημιουργούμε αφίσες και γυαλιά διαφορετικότητας*  σελ. 13

**Θεωρίες μάθησης**  σελ. 14

* ***ΑΞΙΟΛΟΓΗΣΗ***

**Αξιολόγηση μαθητών**  σελ. 16

**Αναστοχασμός και Αυτοαξιολόγηση εκπαιδευτικού**  σελ. 17

**Συγκεντρωτική Βιβλιογραφία – Δικτυογραφία**  σελ. 18

**Παράρτημα**  σελ. 19

*Φύλλο Εργασίας 1*  σελ. 20

*Φύλλο Εργασίας 2*  σελ. 21

*Φύλλο Εργασίας 3*  σελ. 22

*Φύλλο Εργασίας 4*  σελ. 23

*Φύλλο Εργασίας 5*  σελ. 24

**ΣΕΝΑΡΙΟ ΔΙΔΑΣΚΑΛΙΑΣ ΓΙΑ ΤΗΝ ΑΝΤΙΜΕΤΩΠΙΣΗ ΤΟΥ BULLYING**

* ***ΤΑΥΤΟΤΗΤΑ ΣΕΝΑΡΙΟΥ – ΣΧΕΔΙΟΥ ΔΙΔΑΣΚΑΛΙΑΣ***

**Τίτλος :**

« - Μα, μια πλάκα κάναμε μόνο … Δεν ξέραμε ότι θα συνέβαιναν όλα αυτά…»

**Εμπλεκόμενες γνωστικές περιοχές :**

*Γνωστικό αντικείμενο* : Νεοελληνική Γλώσσα Β’ Γυμνασίου

*Ιδιαίτερη περιοχή του γνωστικού αντικειμένου* :Ενότητα 8 «Συζητώντας για σύγχρονα κοινωνικά θέματα.»

*Συμβατότητα με Α.Π.Σ. και Δ.Ε.Π.Π.Σ.*1 *:*

Ξεκινώντας από τους γενικούς σκοπούς για το Γυμνάσιο, όπως αναγράφονται στο Διαθεματικό Ενιαίο Πλαίσιο Προγράμματος Σπουδών της Ελληνικής Γλώσσας, θεωρώ ότι το συγκεκριμένο σενάριο καλύπτει τα εξής σημεία :

* Να εντοπίζουν τα κύρια σημεία στο λόγο των συνομιλητών τους.
* Να θέτουν σε κριτικό έλεγχο τα επιχειρήματά τους.
* Να χρησιμοποιούν αποτελεσματικά κώδικες προφορικής επικοινωνίας για διάφορους σκοπούς […]
* Να εκφράζονται προφορικά σε προσεγμένο λόγο και με το προσωπικό ύφος τους και να προσαρμόζουν το λόγο τους στο επικοινωνιακό πλαίσιο, […]

Οι μαθητές κατά τη διάρκεια της διδακτικής διαδικασίας θα έχουν την ευκαιρία να εκφράζουν τη γνώμη τους,τόσο προφορικά όσο και γραπτά, να δίνουν τεκμηριωμένες απαντήσεις, όπου ζητείται, και να παρακολουθούν προσεκτικά το συνομιλητή τους. Είναι σημαντικό να δώσουμε στα παιδιά την ευκαιρία να εκφράζονται και να θέτουμε θέματα που τους αφορούν ως αντικείμενο συζήτησης και επεξεργασίας. Μέσα από τον προφορικό λόγο τα παιδιά αποκτούν αυτοπεποίθηση και άνεση στο να μιλούν ακόμα και σε ένα μεγαλύτερο κοινό, και μάλιστα σε προσεγμένο λόγο.

Όσον αφορά τους ειδικούς σκοπούς για το Γυμνάσιο, που περιγράφονται στο Αναλυτικό Πρόγραμμα Σπουδών της Ελληνικής Γλώσσας, μεταξύ άλλων, αναφέρεται ότι επιδιώκουμε :

* Να συνειδητοποιήσουν οι μαθητές τη σημασία του λόγου για τη συμμετοχή στην κοινωνική ζωή, ώστε είτε ως πομποί είτε ως δέκτες του λόγου να μετέχουν στα κοινά ως ελεύθεροι δημοκρατικοί πολίτες με κριτική και υπεύθυνη στάση […].
* Να εκτιμήσουν την αξία του διαλόγου και να ασκηθούν στο είδος αυτό του λόγου – βασικού στοιχείου του δημοκρατικού πολιτεύματος – , καθώς και στην κριτική αντιμετώπιση διαφορετικών απόψεων.
* Να εξοικειωθούν στην άντληση και συλλογή στοιχείων και πληροφοριών και στην παραγωγή λόγου τεκμηριωμένου και σύνθετου.
* Να αναπτύξουν πνεύμα συνεργασίας και ομαδικότητας στη σχολική και εξωσχολική ζωή.
* Με την κατάκτηση της γλώσσας να εξελιχθούν σε άτομα με ολοκληρωμένη προσωπικότητα, αυτοπεποίθηση και δημιουργική σκέψη.

Μέσα από το παιχνίδι ρόλων, το οποίο έχω εμπλέξει στη διδασκαλία μου, τα παιδιά

1. Το Α.Π.Σ. – Δ.Ε.Π.Π.Σ. διατίθεται σε ψηφιακή μορφή στα διδακτικά πακέτα στην ιστοσελίδα : http://ebooks.edu.gr/new/class-main.php?classcode=DSGYM-B

συνειδητοποιούν τη σημασία του να είναι κανείς καλός ακροατής για να μπορεί να συμμετέχει και ο ίδιος στη συνέχεια στη διαδικασία, απαντώντας, καταρρίπτοντας ή συμφωνώντας με τις θέσεις του συμμαθητή του, τεκμηριώνοντας τη θέση του με επιχειρήματα. Επιπλέον, μέσα από δραστηριότητες, όπως η οργάνωση μια εκστρατείας με στόχο την αντιμετώπιση του bullying, δίνεται η δυνατότητα στους μαθητές να δημιουργήσουν, να αξιοποιήσουν το ταλέντο ή τη φαντασία τους, σε συνάφεια πάντα με την εργασία που τους έχει ανατεθεί, να συνεργαστούν, να περάσουν όμορφα. Η συμμετοχή σε δραστηριότητες, η συνεργασία και η εξοικείωση με τον προφορικό λόγο οπλίζουν τα παιδιά με δυνάμεις, όπως επιμονή σε ένα έργο, βελτιωμένη αυτοεικόνα, αποτελεσματική επικοινωνία, δημιουργική έκφραση κ.ο.κ.

Σύμφωνα με τους ειδικότερους στόχους, που υπάρχουν στο Α.Π.Σ. για την ενότητα 8 του βιβλίου της Νεοελληνικής Γλώσσας Β’ Γυμνασίου, υπάρχει αναφορά στο ότι επιδιώκεται ο μαθητής «Να κατανοεί τα επιχειρήματα ενός ομιλητή και να κρίνει τα συμπεράσματα στα οποία καταλήγει (ο ομιλητής). Να παρακολουθεί συζητήσεις […]» Οι στόχοι αυτοί καλύπτονται από το συγκεκριμένο σενάριο διδασκαλίας, καθώς η επιχειρηματολογία βρίσκει «πάτημα» ιδιαίτερα στο κομμάτι της δραματοποίησης, στο οποίο οι μαθητές καλούνται στο τέλος να πάρουν κάποιες αποφάσεις, οι οποίες θα πρέπει να βασίζονται σε επιχειρήματα.

Συνεπώς, θεωρώ ότι το εν λόγω σενάριο διδασκαλίας συνάδει με τη συλλογιστική του μαθήματος της Νεοελληνικής Γλώσσας του Γυμνασίου, την οποία μάλιστα επεκτείνει με δραστηριότητες που στοχεύουν στο συναίσθημα, κάτι το οποίο απαιτεί η περίσταση, αφού πρόκειται να ασχοληθούμε με το φαινόμενο του εκφοβισμού.

*Συμβατότητα με το σχολικό εγχειρίδιο και το βιβλίο του εκπαιδευτικού* 2 *:*

Επιλέγω συνειδητά να μη διδάξω τα εισαγωγικά κείμενα της συγκεκριμένης ενότητας από το σχολικό εγχειρίδιο, καθώς αφορούν ζητήματα τα οποία, σε γενικές γραμμές, γνωρίζουν τα παιδιά. Άλλωστε, υπάρχει μόνο ένας γενικός στόχος στο βιβλίο του εκπαιδευτικού για τα εισαγωγικά κείμενα, σύμφωνα με τον οποίο επιδιώκεται : «Να συζητούν οι μαθητές για σύγχρονα κοινωνικά προβλήματα, να προβληματιστούν για τις αιτίες που τα προκαλούν και να αναζητήσουν προτάσεις αντιμετώπισής τους.» Σκοπεύω, λοιπόν, να αναφερθώ πολύ συνοπτικά στα ζητήματα τα οποία θίγονται στο σχολικό εγχειρίδιο. Θεωρώ πολύ πιο ουσιώδες να ασχοληθεί ένας εκπαιδευτικός με πιο σύγχρονα κοινωνικά θέματα, όπως το bullying, το οποίο βρίσκεται σε έξαρση στα σχολεία και υπάρχει ελλιπής ή και καθόλου ενημέρωση για το θέμα αυτό. Πρέπει να παρέμβουμε προληπτικά και ανασταλτικά.

Στο βιβλίο του εκπαιδευτικού προτείνεται να διδαχθεί η ενότητα 8 του μαθήματος της Νεοελληνικής Γλώσσας Β’ Γυμνασίου σε 6 διδακτικές ώρες, άρα υπολογίζεται ότι πρέπει να αφιερωθούν περίπου 1-2 διδακτικές ώρες στα εισαγωγικά κείμενα. Ωστόσο, θα αφιερώσω 4 διδακτικές ώρες στο θέμα της ενότητας, που αφορά τα σύγχρονα κοινωνικά προβλήματα, καθώς θα επικεντρωθώ ειδικότερα στο φαινόμενο του σχολικού εκφοβισμού με σκοπό την αντιμετώπισή του. Αυτό δε σημαίνει ότι θα μειώσω ώρες από τα γραμματικο – συντακτικά φαινόμενα. Μάλιστα, το κεφάλαιο Δ από την ενότητα 8 που αφορά στην επιχειρηματολογία, καλύπτεται ήδη από το συγκεκριμένο σενάριο. Επομένως, τα υπόλοιπα κεφάλαια θα βγουν κανονικά σε περίπου 4 διδακτικές ώρες. Υπάρχει, βέβαια, απόκλιση 2 διδακτικών ωρών, τις οποίες θα έχω φροντίσει να «κερδίσω» από κάποια προηγούμενη ενότητα, με την οποία τα παιδιά θα είναι πιο εξοικειωμένα και μπορεί να πραγματοποιηθεί σε λιγότερες ώρες από όσες υπολογίζονταν στο βιβλίο του εκπαιδευτικού. Άλλωστε, όπως αναφέρεται

1. Το βιβλίο του εκπαιδευτικού βρίσκεται σε ψηφιακή μορφή στα διδακτικά πακέτα στην ιστοσελίδα : http://ebooks.edu.gr/new/class-main.php?classcode=DSGYM-B

και στο Α.Π.Σ. – Δ.Ε.Π.Π.Σ., οφείλουμε να προσαρμόζουμε τη διδασκαλία μας στις ανάγκες της συγκεκριμένης τάξης κάθε φορά.

**Δεδομένα & Προϋποθέσεις :**

*Γενικά :*

* Η τάξη αποτελείται από 24 μαθητές.
* Όταν τα παιδιά δουλεύουν συνεργατικά, ο εκπαιδευτικός δεν έχει απαίτηση για απόλυτη ησυχία, αλλιώς δεν έχει νόημα η ομαδοσυνεργατική διαδικασία.
* Ο δάσκαλος κινείται μέσα στην τάξη και ανάμεσα στα θρανία. ΔΕΝ μένει στάσιμος στην έδρα του.
* Έχει προηγηθεί η ενότητα 7, στην οποία αναφέρονται προβλήματα της καθημερινής ζωής, όπως το άγχος, η οικονομική κρίση, η μόλυνση του περιβάλλοντος, τα τροχαία ατυχήματα κτλ., οπότε δε χρειάζεται να τα επαναλάβουμε στην ενότητα 8.
* Έξι Μαρτίου είναι η Πανελλήνια Ημέρα κατά της σχολικής βίας και του εκφοβισμού3. Οπότε, το συγκεκριμένο σενάριο θα πραγματοποιηθεί αρχές Φεβρουαρίου, ώστε η εκστρατεία που θα λάβει χώρα στο τέλος της διαδικασίας από τους ίδιους τους μαθητές να συμπίπτει με αυτή την ημέρα.

*Προαπαιτούμενες γνώσεις των μαθητών*

* Οι μαθητές είναι εξοικειωμένοι με τη δραματοποίηση και με τις κατασκευές.
* Κατά τη διάρκεια της σχολικής χρονιάς έχω καταφέρει να δημιουργήσω θετικό κλίμα μέσα στην τάξη, που σημαίνει ότι οι μαθητές μπορούν να συνεργαστούν μεταξύ τους σε ικανοποιητικό βαθμό.

*Οργάνωση τάξης*

* Η διάταξη των θρανίων είναι σε μορφή 2 Π, δηλαδή το ένα Π αποτελείται από 16 παιδιά και το άλλο Π, που βρίσκεται στο εσωτερικό του προηγούμενου Π, αποτελείται από 8 παιδιά. Η διάταξη αυτή πρόκειται να αλλάξει κατά τη διάρκεια της δραματοποίησης για να εξυπηρετήσει τους σκοπούς του παιχνιδιού.

**Σκοποί και στόχοι :**

Σκοπός και στόχος είναι η εκ των προτέρων περιγραφή μιας συμπεριφοράς που θέλω να αποκτήσουν οι μαθητές μου αφού μεσολαβήσει η διδακτική και μαθησιακή διαδικασία. Ο στόχος είναι το εργαλείο που έχω για να φτάσω στο σκοπό. Γι’ αυτό,

όταν μιλάμε για σκοπούς, αναφερόμαστε σε κάτι γενικό και μακροπρόθεσμο, ενώ

όταν μιλάμε για στόχους κάνουμε λόγο για κάτι συγκεκριμένο, που πρόκειται να υλοποιηθεί άμεσα. Η σημασία σκοπών και στόχων φαίνεται και από το γεγονός ότι αποτελούν το πρώτο από τα δομικά στοιχεία ενός Αναλυτικού Προγράμματος. Επιπλέον, σε προσωπικό επίπεδο, το πρώτο πράγμα που κάνω ως εκπαιδευτικός όταν αρχίζω να «στήνω» ένα σχέδιο διδασκαλίας είναι να αναστοχάζομαι4 «Γιατί διδάσκω; Πού θέλω να φτάσω; Τι έχω στο μυαλό μου;». Επόμενό μου βήμα, λοιπόν, γνωρίζοντας πια τι δεξιότητες θέλω να αποκτήσουν οι μαθητές μου αφού μεσολαβήσει η διδακτική διαδικασία, είναι να θέτω σκοπούς και στόχους και να προσπαθώ, κατά τη διάρκεια της διδασκαλίας, να τους υλοποιήσω.

1. www.sansimera.gr
2. Goethals M. Serra, Howard Rose A., Sanders Marie M., *Ο Αρχάριος Εκπαιδευτικός ενώπιον της Διδασκαλίας*, (μτφρ. Αργυροπούλου Α. & Ευριπίδου Ρ.), εκδόσεις da Vinci, Αθήνα 2013, σελ. 2.

*Γενικοί σκοποί :*

* Να αναγνωρίσουν οι μαθητές το φαινόμενο του εκφοβισμού ως ένα από τα σύγχρονα κοινωνικά προβλήματα, το οποίο είναι σε έξαρση τα τελευταία χρόνια στο σχολείο.
* Να διασαφηνίσουν ορισμένες έννοιες οι οποίες αφορούν τον εκφοβισμό και να εξοικειωθούν με την ιδέα της διαφορετικότητας.
* Να προβληματιστούν και να αποκτήσουν ενσυναίσθηση για τα παιδιά τα οποία υφίστανται εκφοβισμό, σκεπτόμενοι ότι και οι ίδιοι μπορεί να βρεθούν κάποια στιγμή στη θέση τους.
* Να καλλιεργήσουν συλλογικό πνεύμα και να συμμετέχουν ενεργά στο παιχνίδι ρόλων.
* Να εκφράζονται ελεύθερα, να σκέφτονται δημιουργικά και να θέτουν σε εφαρμογή τις ιδέες τους με τρόπο ευχάριστο και εποικοδομητικό.

*Ειδικότεροι στόχοι :*

Οι μαθητές, κατά τη διάρκεια της διδακτικής διαδικασίας, αλλά και μετά το πέρας της διδασκαλίας, θα είναι σε θέση…

ΓΝΩΣΤΙΚΟΙ ΣΤΟΧΟΙ

* Να ορίσουν την έννοια του εκφοβισμού.
* Να προσδιορίσουν τις μορφές που μπορεί να πάρει ο εκφοβισμός.
* Να διακρίνουν τα χαρακτηριστικά του ατόμου που εκφοβίζει και του ατόμου που εκφοβίζεται.
* Να αξιολογήσουν το ρόλο των παρατηρητών.
* Να επιχειρηματολογούν για τις αποφάσεις τους κατά η διάρκεια της δραματοποίησης.
* Να προτείνουν λύσεις, οι οποίες θα συμβάλλουν στην άμβλυνση της βίαιης συμπεριφοράς στο σχολείο.

ΣΥΝΑΙΣΘΗΜΑΤΙΚΟΙ ΣΤΟΧΟΙ

* Να τοποθετήσουν τον εαυτό τους στη θέση των ατόμων που βιώνουν εκφοβισμό.
* Να συμμετέχουν στη διαδικασία της δραματοποίησης και να ακολουθούν τις οδηγίες που δίνονται για τον κάθε ρόλο, αναδεικνύοντας, ωστόσο, το δικό τους προσωπικό ύφος.
* Να συνεργάζονται αποτελεσματικά για την οργάνωση της εκστρατείας κατά του σχολικού εκφοβισμού.
* Να επαναπροσδιορίσουν και να αξιολογήσουν τη σημασία της διαφορετικότητας στην καθημερινή μας ζωή μέσα από δραστηριότητες.
* Να παρουσιάσουν τις εργασίες τους σε όλο το σχολείο, ώστε να ευαισθητοποιήσουν και να κινητοποιήσουν τους υπόλοιπους μαθητές του σχολείου.

ΨΥΧΟΚΙΝΗΤΙΚΟΙ ΣΤΟΧΟΙ

* Να ανταλλάξουν απόψεις και να κρίνουν το φαινόμενο του εκφοβισμού μέσα από τη διαδικασία της δραματοποίησης, με το να γίνουν οι ίδιοι δικαστές και δικηγόροι ενός φαινομένου εκφοβισμού, το οποίο θα παρακολουθήσουν από την ταινία ¨Disconnect¨.
* Να φτιάξουν κανόνες για την τάξη, τους οποίους οφείλουν να τηρούν.
* Να αναλάβουν να πραγματοποιήσουν μια εκστρατεία με θέμα το σχολικό εκφοβισμό, με στόχο την ενημέρωση και των υπόλοιπων μαθητών του σχολείου.
* Να δημιουργήσουν 3 αφίσες, οι οποίες θα περιλαμβάνουν οδηγίες και ένα σύνθημα κατατεθέν, διαφορετικό για τον κάθε ρόλο που αναλαμβάνει κάποιος κατά τη διάρκεια μιας πράξης εκφοβισμού (άτομο που εκφοβίζεται, άτομο που εκφοβίζει, παρατηρητής).
* Να κατασκευάσουν από χαρτόνι τα «γυαλιά της διαφορετικότητας», τα οποία θα φορέσουν οι ίδιοι και θα μοιράσουν και στους υπόλοιπους μαθητές του σχολείου για να τα φορούν όλοι την ημέρα της εκδήλωσης.

**Εργαλεία για τη διδασκαλία:**

* Φωτογραφίες
* Ταινίες
* Φύλλα εργασίας
* Προβολέας
* Πίνακας
* Laptop
* Χαρτόνι

**Εκτιμώμενη διάρκεια :**

Αυτό το οποίο καταθέτω πρόκειται να το υλοποιήσω σε 4 διδακτικές ώρες (40 – 45΄/κάθε διδακτική ώρα).

* ***ΑΝΑΠΤΥΞΗ ΣΕΝΕΡΙΟΥ – ΣΧΕΔΙΟΥ ΔΙΔΑΣΚΑΛΙΑΣ***

**Περιγραφή της διδακτικής διαδικασίας :**

* ***1η ΔΙΔΑΚΤΙΚΗ ΩΡΑ :*** *Εννοιολογική διασάφηση*

*Πορεία διδασκαλίας :*

Αφόρμηση – (Σύνδεση) – Προσφορά – Επεξεργασία – Αξιολόγηση

Η αφόρμηση είναι το πρώτο στάδιο της διδασκαλίας. Ξεκινάω το μάθημα με τέτοιο τρόπο ώστε να κεντρίσω την προσοχή του παιδιού. Στόχος μου είναι η δημιουργία καλού ψυχολογικού κλίματος στην τάξη μου. Η αφόρμηση, ανάλογα με την αξιοποίηση ή όχι στοιχείων που υπάρχουν στο σχολικό εγχειρίδιο, διακρίνεται σε ενδοκειμενική και εξωκειμενική. Την πρώτη διδακτική ώρα θα χρησιμοποιήσω εξωκειμενική αφόρμηση, καθώς το υλικό το οποίο θα αξιοποιήσω δεν αντλείται από το σχολικό εγχειρίδιο, αλλά από ένα βίντεο που θα τους παρουσιάσω. Ακόμη, η αφόρμηση, ανάλογα με το περιεχόμενό της, διακρίνεται σε πληροφοριακή-γνωστική, βιωματική και εναλλακτική. Η αφόρμησή μου βασίζεται σε αναφορά προσωπικού βιώματος, δηλαδή οι μαθητές πρόκειται να παρακολουθήσουν μια ταινία μικρού μήκους σχετική με το θέμα το οποίο επεξεργαζόμαστε.

Συνειδητά παραλείπω το στάδιο της σύνδεσης, καθώς δεν επιδιώκω να συνδέσω κάτι με κάποιο προηγούμενο μάθημα.

Ακολουθεί το στάδιο της προσφοράς και το στάδιο της επεξεργασία του προσφερόμενου. Κατά την πρώτη διδακτική ώρα, θα ανατρέψω τον καθιερωμένο τρόπο προσφοράς, η οποία γίνεται συνήθως μέσα από ένα κείμενο. Θα χρησιμοποιήσω, λοιπόν, το βίντεο, το οποίο θα προβληθεί κατά την αφόρμηση, με σκοπό να το επεξεργαστούμε και στη συνέχεια να το επεκτείνουμε. Μέσα από αυτό το βίντεο θέλω να εξάγουμε τον ορισμό του σχολικού εκφοβισμού και να επεκταθούμε γύρω από τα θέματα που τον αφορούν (μορφές, ρόλοι κτλ.).

Η αξιολόγηση είναι το τελευταίο στάδιο της πενταμερούς πορείας και αφορά στην αξιολόγηση της νέας γνώσης. Τα παιδιά αξιολογούν αυτό το οποίο έμαθαν, πόσο το κατανόησαν, πόσο χρήσιμη είναι αυτή η νέα γνώση για τους ίδιους. Ως αξιολόγηση επέλεξα να βάλω μια ερώτηση προς τους μαθητές, με σκοπό να συνειδητοποιήσουν ότι η διαφορετικότητα αποτελεί στοιχείο της καθημερινότητάς μας. Θα υπάρξει μια προεργασία με εικόνες, προκειμένου να τους παρακινήσει να σκεφτούν ξανά το θέμα της διαφορετικότητας και να το δουν από άλλη οπτική. Η διαφορετικότητα είναι η ρίζα του εκφοβισμού, καθώς τα άτομα που διαφέρουν σε κάτι γίνονται στόχος των ατόμων που εκφοβίζουν. Αν οι μαθητές δουν τη διαφορετικότητα ως θετικό στοιχείο, πιθανόν να αναθεωρήσουν την προηγούμενη αρνητική τους συμπεριφορά. Η συγκεκριμένη αξιολόγηση απευθύνεται στο συναίσθημα του μαθητή, κάτι που θα πρέπει να μας ενδιαφέρει εξίσου πολύ, πέρα από την κατάκτηση γνώσεων από τους μαθητές.

*Συγκεκριμένα :*

# Κατά την έναρξη του μαθήματος τα παιδιά θα παρακολουθήσουν την ταινία μικρού μήκους «Red – A Feeln Original Short Film». Στην ταινία αυτή προβάλλεται ένα κλασικό παράδειγμα εκφοβισμού, αλλά και ένας τρόπος με τον οποίο μπορούμε να τον αντιμετωπίσουμε και ταυτόχρονα να δηλώσουμε τη συμπαράστασή μας στο άτομο που βιώνει εκφοβισμό. Η ταινία αυτή διαρκεί περίπου 2,5 λεπτά. Ένα παιδί, λοιπόν, υφίσταται επανειλημμένα εκφοβισμό από τρία μεγαλύτερα παιδιά, επειδή έχει κάτι διαφορετικό : είναι κοκκινομάλλης. Ένας μαθητής από μεγαλύτερη τάξη παρατηρεί την κατάσταση. Την επόμενη μέρα, όταν τα παιδιά αυτά προσπαθούν να τον πειράξουν ξανά, παρατηρούν πιο πίσω ένα μεγαλύτερο παιδί (τον παρατηρητή της προηγούμενης ημέρας) που έχει βάψει τα μαλλιά του κόκκινα και τους κοιτάζει επίμονα. Τα τρία παιδιά, μη θέλοντας να διαπληκτιστούν μαζί του, αφήνουν ήσυχο το μικρό κοκκινομάλλη και φεύγουν. Το συγκεκριμένο βίντεο μπορεί εύκολα να φέρει στην επιφάνεια συναισθήματα των παιδιών για όλους τους συμμετέχοντες (θύτης, θύμα, παρατηρητής). Η ερώτηση, λοιπόν, που θα θέσω αμέσως μετά την προβολή αυτής της μικρής ταινίας είναι : «Πώς νιώσατε;»

Αλλάζοντας τελείως κλίμα, θα τους ζητήσω να μου πουν μερικά σύγχρονα κοινωνικά προβλήματα. Ίσως τους φανεί άσχετη η ερώτηση αυτή σε σχέση με την αφόρμηση. Ίσως, όμως, σκεφτούν τον εκφοβισμό ως ένα σύγχρονο κοινωνικό πρόβλημα. Ίσως, βέβαια, να δουν τον όρο από το Φύλλο Εργασίας 1 που θα τους έχω μοιράσει. Όση ώρα αναφέρουν κάποια κοινωνικά προβλήματα, τα σημειώνω στον πίνακα και οι μαθητές στο Φύλλο Εργασίας 1 αντίστοιχα. Σε περίπτωση που δεν αναφέρουν τον εκφοβισμό, θα τους ρωτήσω τι παρακολούθησαν προηγουμένως στο βίντεο. Με τον τρόπο αυτό, θα φέρουμε στο προσκήνιο τον όρο «εκφοβισμός» και θα προσπαθήσουμε να τον εξηγήσουμε. Βασιζόμενοι στο βίντεο που παρακολουθήσαμε, το οποίο καθιστά σαφές πότε κάποιος υφίσταται εκφοβισμό, και με στοχευμένες ερωτήσεις που θα θέσω, θα εξάγουμε μαζί τον ορισμό για το bullying «Η συνεχής εκούσια επιθετική συμπεριφορά από ένα ή περισσότερα άτομα προς κάποιο πιο αδύναμο άτομο με σκοπό την πρόκληση φόβου και άγχους ή ακόμα με σκοπό να το βλάψουν.»5, τον οποίο θα σημειώσουν οι μαθητές στο Φύλλο Εργασίας 1.

5. http://www.education.vic.gov.au/about/programs/bullystoppers/Pages/what.aspx

Συνεχίζοντας, θα προσπαθήσουμε όλοι μαζί να βρούμε τις διαφορετικές μορφές που μπορεί να πάρει ο εκφοβισμός, τις οποίες θα κληθούν να συμπληρώσουν οι μαθητές στο νοητικό χάρτη που υπάρχει στο Φύλλο Εργασίας 1. Οι μορφές6 εκφοβισμού είναι οι εξής :

* Σωματική βία (χτυπήματα, κλωτσιές, σπρωξίματα ή με το αναγκάζεις κάποιον να κάνει κάτι παρά την αντίθετη θέλησή του, αρπαγή ή καταστροφή προσωπικών αντικειμένων άλλου).
* Προφορικές ή γραπτές βρισιές, προσβολές, ειρωνεία, σαρκασμός, συνεχείς και επίμονες απειλές.
* Διαδικτυακός εκφοβισμός (διάδοση ψευδούς φήμης, απειλές, κοινοποίηση αστείων εις βάρος ενός ατόμου, φωτογραφίες του θύματος με άσεμνα σχόλια ή επεξεργασμένες με ντροπιαστικό το αποτέλεσμα).
* Φυλετική διάκριση, ομοφοβία και επιθετικότητα σε καθετί διαφορετικό.
* Σεξουαλική παρενόχληση.

Ήδη οι δύο πρώτες μορφές εκφοβισμού διακρίνονται και στο βίντεο που προβλήθηκε στην αρχή του μαθήματος. Όσο για τις υπόλοιπες μορφές εκφοβισμού, ίσως να έχουν ακούσει κάτι ή να τους είναι γνωστές από προσωπική εμπειρία (κάτι το οποίο απεύχομαι), ακόμα και αν αυτό σημαίνει ότι βρίσκονταν στη θέση του παρατηρητή.

Προχωρώντας στην επεξεργασία του θέματος, πρέπει να γίνει κατανοητό ότι σε μια πράξη εκφοβισμού δεν υπάρχουν μόνο δύο πλευρές. Έτσι, λοιπόν, έχουμε το άτομο που εκφοβίζει, το άτομο που εκφοβίζεται και τον παρατηρητή. Και στην περίπτωση αυτή, προσπαθώ να εξάγω τους τρεις αυτούς ρόλους από τους ίδιους τους μαθητές, παραπέμποντας στο βίντεο : «Πόσα άτομα είδατε στην ταινία; Ποιος ρόλος συνέβαλε στο να ανατραπεί η κατάσταση;» Οι μαθητές συμπληρώνουν στο Φύλλο Εργασίας 1 τους τρεις αυτούς ρόλους, διατυπωμένους με τον τρόπο που τους ανέφερα παραπάνω. Καλό είναι να αποφεύγουμε τους όρους θύτης – θύμα, διότι στιγματίζουν τα παιδιά, κάτι που πρέπει να εξηγήσουμε και στους ίδιους τους μαθητές.

Αφού ολοκληρώσουμε τη συζήτηση περί εκφοβισμού, θα προβούμε σε κάποιες ενέργειες που στόχο έχουν να δείξουν την «ομορφιά» της διαφορετικότητας. Άλλωστε, η ρίζα του «κακού» που απαντά στο όνομα «εκφοβισμός» είναι η μη αποδοχή της διαφορετικότητας. Αυτό πρέπει, αρχικά, να δουλέψουμε με τους μαθητές μας. Αρχικά τοποθετώ στον προβολέα την παρακάτω εικόνα :



Θέτω την ερώτηση : «Τι παρατηρείτε;» Μα είναι ολοφάνερο. Όλοι θα σκεφτούν να απαντήσουν ότι πρόκειται για λουλούδια. «Ποια λουλούδια βλέπετε; Τι χρώματα έχουν; Μπορείτε να μου πείτε και άλλα είδη λουλουδιών;»

6. http://www.education.vic.gov.au/about/programs/bullystoppers/Pages/what.aspx

Στη συνέχεια δείχνω την εξής εικόνα :




«Εδώ τι έχουμε; Είναι όλα ίδια;» Σε αυτή την εικόνα βλέπουμε λουλούδια ενός είδους. Ωστόσο, δεν είναι ούτε αυτά όλα ίδια, παρόλο που πρόκειται για τριαντάφυλλα. Ακόμα, δείχνω την εικόνα που εμφανίζεται παρακάτω και ρωτώ:



«Τι δείχνει η εικόνα αυτή; Πόσα φρούτα διακρίνετε; Σε τι διαφέρουν μεταξύ τους;» Ακολουθεί και άλλη εικόνα :



«Πείτε μου τι διαφορές παρατηρείτε; (τόσο ηλικιακά, όσο και στο φύλλο και στο χρώμα του δέρματος και των μαλλιών, στο ντύσιμο κτλ.) Είναι κανείς από αυτούς τους ανθρώπους ίδιος με κάποιον άλλο στη φωτογραφία αυτή;» Συνεχίζω λέγοντας «Κοιτάξτε το διπλανό σας και πείτε μου μία ομοιότητα και μία διαφορά.» Αφού τα παιδιά απαντήσουν και σ’ ατή την ερώτησή μου, τους λέω «Βλέπουμε ότι οι διαφορές στην εξωτερική εμφάνιση είναι πάρα πολλές. Σίγουρα είναι πολλές οι διαφορές και στον εσωτερικό κόσμο του καθενός, αλλά ποιος μπορεί να ξέρει βλέποντας απλά μια εικόνα; Δεν μπορεί κανείς να κρίνει κάποιον αν δεν τον γνωρίσει πρώτα. Πρέπει, λοιπόν, να θυμόμαστε ότι είμαστε όλοι άνθρωποι και οφείλουμε να σεβόμαστε το συνάνθρωπό μας, ο οποίος έχει στη ζωή τα ίδια δικαιώματα με εμάς. Θα σας άρεσε ένας κόσμος όπου όλοι οι άνθρωποι θα ήταν ίδιοι; (δείχνω την τελευταία εικόνα)»




«Θα είχε κάποιο ενδιαφέρον; Μαθαίνουμε, λοιπόν, να εκτιμάμε τη διαφορετικότητα και όχι να την πολεμάμε.»

Τέλος, αναθέτω την εξής εργασία για το σπίτι, η οποία υπάρχει στο Φύλλο Εργασίας 2 : «Γράψε κάποια στοιχεία του χαρακτήρα ή της εμφάνισής σου που μοιάζουν και κάποια άλλα στοιχεία που διαφέρουν από αυτά που έχει ένας φίλος-η σου.» Ο λόγος που ανέθεσα την παραπάνω εργασία είναι για να προβληματιστούν οι μαθητές πάνω στα ζητήματα που θίξαμε κατά τη διάρκεια αυτής της διδακτικής ώρας με το να αναγνωρίσουν τη σημασία της διαφορετικότητας στη ζωή μας. Επιπλέον, τους αναθέτω να παρακολουθήσουν την ταινία «Disconnect» που θα τους στείλω και να επικεντρωθούν στην ιστορία του Ben και του Jason, επειδή θα μας χρειαστεί για το επόμενο μάθημα.

* ***2η ΔΙΔΑΚΤΙΚΗ ΩΡΑ :*** *Παιχνίδι ρόλων*

Κατά τη δεύτερη διδακτική ώρα θα πραγματοποιηθεί ένα παιχνίδι ρόλων, στο οποίο θα συμμετέχουν όλοι οι μαθητές της τάξης. Οι ρόλοι θα μοιραστούν από εμένα και θα είναι οι εξής :



Το ρόλο του εισαγγελέα θα τον αναλάβω εγώ, ώστε, μπαίνοντας στην ομάδα τους και αναλαμβάνοντας και η ίδια ένα ρόλο, να μπορέσω να συντονίσω τη διαδικασία. Τα θρανία, τα οποία θα έχω ήδη ετοιμάσει από το διάλειμμα για να εξοικονομήσω χρόνο, θα είναι στημένα περίπου όπως φαίνεται στο σχεδιάγραμμα. Οι οδηγίες για την κάθε ομάδα διατίθενται γραπτώς στο Φύλλο Εργασίας 3 που θα τους δοθεί. Αφήνω 5 λεπτά στην κάθε ομάδα για να οργανωθεί και να συντονίσει τις σκέψεις της. Όση ώρα συζητούν οι ομάδες μεταξύ τους, περνάω από την κάθε ομάδα σε περίπτωση που χρειάζεται βοήθεια ή για να τους δώσω περαιτέρω συμβουλές. Καλό είναι να σημειώνουν κάποιες λέξεις – κλειδιά που θα ειπωθούν κατά τη σύσκεψη κάθε ομάδας, τις οποίες μπορούν να εμπλουτίζουν κατά τη διάρκεια της «δίκης».

Αφού ακουστούν όλες οι καταθέσεις, οι οποίες δε θα διαρκέσουν περισσότερο από 20 λεπτά, οι ένορκοι θα πουν εν συντομία, ο καθένας ξεχωριστά, τη γνώμη τους για τη συμπεριφορά του Jason απέναντι στον Ben, η οποία θα περιλαμβάνει, μεταξύ άλλων, τα συναισθήματα που τους προκάλεσε αυτό το περιστατικό (θυμό, οίκτο, λύπη κ.ο.κ.). Θέλουμε οι μαθητές να μπορούν να εκφράζουν τα συναισθήματά τους, ώστε και εμείς να μπορούμε να αντιληφθούμε καλύτερα τι τους προβληματίζει και να τους βοηθάμε. Για το λόγο αυτό, πρέπει, μέσα από τη διδασκαλία μας, να φέρουμε στην επιφάνεια τα συναισθήματά τους για να μπορούν και οι ίδιοι να τα αναγνωρίζουν.

Η διαδικασία έχει άλλο ένα στάδιο και αυτό είναι οι αποφάσεις των δικαστών, οι οποίοι θα συσκεφθούν και θα ανακοινώσουν τις αποφάσεις τους μετά το διάλειμμα. Θα έχω φροντίσει η 2η και η 3η διδακτική ώρα να είναι την ίδια ημέρα και μάλιστα, αν είναι δυνατόν, η μία μετά την άλλη, ώστε να μπορέσουμε να ολοκληρώσουμε τη διαδικασία, χωρίς να χρειαστεί να επαναλάβουμε το τι ειπώθηκε την προηγούμενη φορά για να το ξαναθυμηθούμε, κάτι το οποίο θα μας καθυστερήσει χρονικά.

* ***3η ΔΙΔΑΚΤΙΚΗ ΩΡΑ :*** *Αποφάσεις δικαστηρίου, οδηγίες για την καταπολέμηση του bullying, χαρτογράφηση των χαρακτηριστικών των πρωταγωνιστών*

Η τρίτη διδακτική ώρα ξεκινάει με τη σύσκεψη των δικαστών, οι οποίοι θα προτείνουν τι πρέπει να γίνει ώστε :

1. Ο Jason να μην επαναλάβει τον εκφοβισμό εναντίον κάποιου συμμαθητή του.

(π.χ. - οι παρατηρητές πρέπει να αναφέρουν το γεγονός και να μην το υποστηρίζουν,

- πρέπει να παρέχεται ψυχολογική υποστήριξη στο παιδί που παρουσιάζει μια αποκλίνουσα συμπεριφορά, ώστε να βρεθεί η αιτία που την προκάλεσε,

- προτείνεται επικοινωνία του πατέρα, ο οποίος είναι πολύ αυστηρός και βίαιος, με το σχολείο ή και με τον ψυχολόγο κτλ.),

1. Ο Ben να μην επηρεάζεται από τέτοιου είδους συμπεριφορές, αλλά να μπορεί να τις αντιμετωπίζει.

(π.χ. - να μιλά σε κάποιον ενήλικα που εμπιστεύεται – γονείς, δάσκαλος –,

- να βρει τρόπους να ηρεμεί, ώστε να μην καταφεύγει σε ακραίες ενέργειες κτλ.).

Οι δικαστές έχουν 5 λεπτά στη διάθεσή τους. Όση ώρα συζητούν οι πέντε μαθητές, παροτρύνω τα υπόλοιπα παιδιά να σκεφτούν δύο – τρεις συμβουλές / λύσεις που θα μπορούσαν να προτείνουν σε κάποιον που υφίσταται κάποια από τις μορφές εκφοβισμού, που αναλύσαμε σε προηγούμενο μάθημα, ή στους παρατηρητές του φαινομένου. Καλό είναι να ακούμε τι έχουν να μας πουν τα παιδιά. Αυτός είναι και ο λόγος που ανέθεσα στους ίδιους τους μαθητές να σκεφτούν προτάσεις αντιμετώπισης του εκφοβισμού. Κατά τη διάρκεια του διαλείμματος έχω τοποθετήσει τα θρανία στην αρχική τους θέση, δηλαδή σε μορφή 2 Π. Έτσι, λοιπόν, τα πέντε παιδιά μπορούν να συζητούν ανενόχλητα στο εσωτερικό Π.

Ακολουθεί η ανακοίνωση των αποφάσεων των δικαστών, οι οποίες πρόκειται να είναι σαφείς και τεκμηριωμένες. Σημειώνω στον πίνακα λέξεις – κλειδιά από όσα θα ειπωθούν. Στη συνέχεια, ζητώ από όλα τα παιδιά να προτείνουν κάποιες λύσεις – συμβουλές για την αντιμετώπιση του bullying. Μπορούν να χρησιμοποιηθούν και στοιχεία από αυτά που ανακοίνωσαν προηγουμένως τα πέντε παιδιά, αλλά πιο γενικευμένα, καθώς επιθυμούμε οι οδηγίες αυτές να βρίσκουν εφαρμογή και σε άλλες περιπτώσεις εκφοβισμού, πέρα από το περιστατικό της ταινίας. Όση ώρα λαμβάνει χώρα η ιδεοθύελλα, σημειώνω στον πίνακα λέξεις – κλειδιά από όσα ακούγονται από τους μαθητές, οι οποίοι μπορούν να σημειώσουν όσα από αυτά θέλουν στο Φύλλο Εργασίας 4. Ενδεικτικές απαντήσεις είναι οι εξής :

* Ζήτησε βοήθεια.
* Μίλα σε κάποιον μεγαλύτερο που εμπιστεύεσαι.
* Απόφυγε απομονωμένα μέρη.
* Μη νιώθεις ότι καρφώνεις κάποιον και θα ντροπιαστείς. Αυτό θα συμβεί μόνο αν αδρανήσεις.7
* Μην απαντάς σε απειλητικά email ή μηνύματα στο κινητό. Εκτύπωσέ τα ή κάνε αναφορά στο μέσο κοινωνικής δικτύωσης που χρησιμοποιείς.
* Κάνε delete στο cyber bulling!
* Μην παίρνεις μαζί σου ακριβά αντικείμενα.
* Βρες τρόπο να ηρεμήσεις. (Τηλεφώνησε σε φίλους, κάνε γυμναστική, δες μια ταινία, άκουσε μουσική, διάβασε το αγαπημένο σου περιοδικό κ.ο.κ.)8
* Μην υποστηρίζεις μια ενέργεια που σκοπό έχει να βλάψει ή να φέρει σε δύσκολη θέση κάποιον.
* Υποστήριξε αυτόν που έχει ανάγκη.
* Μην εντείνεις τον καβγά.
* Ξανασκέψου το πριν ενεργήσεις επιθετικά.

Τέλος, θα ασχοληθούμε με τα χαρακτηριστικά στοιχεία του κάθε ρόλου σε μια πράξη εκφοβισμού. Αυτά μπορεί να είναι :

1. Το παιδί που υφίσταται Bullying :

* Χαμηλή αυτοεκτίμηση – αυτοπεποίθηση.
* Απομονωμένο – συνήθως δεν έχει φίλους (συναισθηματική απομόνωση).
* Ευάλωτο και αδύναμο.
* Έχει κάποιο ταλέντο, το οποίο ζηλεύουν τα άλλα παιδιά, ή έχει χαμηλές επιδόσεις.
* Διαφέρει με κάποιον τρόπο από τα υπόλοιπα παιδιά. (προέρχεται από άλλη χώρα, έχει άλλη θρησκεία, φοράει σιδεράκια, φοράει γυαλιά, είναι παχουλό, είναι μικροκαμωμένο)9 «Με την έννοια αυτή ο καθένας μπορεί να γίνει στόχος εκφοβιστικών και βίαιων συμπεριφορών σε κάποια φάση της ζωής του και, συνεπώς, το συγκεκριμένο φαινόμενο μας αφορά όλους. Εξάλλου, τα ιδιαίτερα γνωρίσματα που έχει το κάθε παιδί, και γενικότερα ο κάθε άνθρωπος, είναι και αυτά που τον κάνουν ξεχωριστό και μοναδικό μεταξύ δισεκατομμυρίων ανθρώπων.»10
* Ντρέπεται για αυτό που του συμβαίνει, νιώθει θυμό, δε θέλει να απογοητεύσει τους γονείς του, οπότε δεν τους αποκαλύπτει τι συμβαίνει, νιώθει ότι φταίει για αυτό που γίνεται, φοβάται ότι θα το κοροϊδέψουν. 11

1. Το παιδί που εκφοβίζει :

* Θέλει να τραβάει την προσοχή.
* Θέλει να επιδεικνύει τη δύναμή του.
* Επιθυμεί να είναι διάσημος στο σχολείο.
* Έχει μεγάλη αυτοεικόνα.
* Ζηλεύει, έχει ανασφάλεια.
* Έχει μειωμένη ικανότητα αυτοελέγχου, αδυναμία τήρησης κανόνων και ορίων. 12
* Διπλός ρόλος – είναι αποδέκτης εκφοβιστικών και βίαιων συμπεριφορών : Στο οικογενειακό του περιβάλλον είναι θύμα, του έχει επιβληθεί αυστηρή πειθαρχία ή έχει κακοποιηθεί – μεταφέρει το θυμό του σε ένα άλλον περιβάλλον. 13

7. <http://www.cfchildren.org/bullying-prevention/related-articles/why-kids-dont-report-bullying.aspx>

8. http://stopcyberbullying.org/take\_action/take\_a\_stand\_against\_cyberbullying.html

9. http://www.e-abc.eu/gr/sholikos-ekfovismos/to-paidi-pou-vionei-ekfovismo/

10. http://www.antibullyingnetwork.gr/faq.aspx?footer\_menu=319&parent\_id=268

11. http://www.e-abc.eu/gr/sholikos-ekfovismos/to-paidi-pou-vionei-ekfovismo/

12. http://www.e-abc.eu/gr/sholikos-ekfovismos/to-paidi-pou-ekfovizei/

13. www.ucy.ac.cy/jls/documents/jls/handbook/DaphneHandbookGR.pdf

* Συνήθως στο μέλλον έχει σοβαρότερα προβλήματα παραβατικής συμπεριφοράς (χρήση ουσιών, εμπλοκή με το νόμο κ.ά.). 14

1. Οι παρατηρητές – αυτόπτες μάρτυρες :

* Δεν αναγνωρίζουν τη σοβαρότητα της κατάστασης και πόσο επικίνδυνη μπορεί να γίνει.
* Υποστηρίζουν / ενισχύουν τέτοιου είδους συμπεριφορές και με αυτόν τον τρόπο επιτρέπουν τη διατήρηση του φαινομένου. 15
* Είναι παθητικοί θεατές, δε βοηθούν το άτομο που χρειάζεται τη βοήθειά τους.
* Φοβούνται μην ¨μπλέξουν¨ και έχουν έλλειψη αποφασιστικότητας.
* Όταν δεν αντιδρούν, είναι συνυπεύθυνοι για την πράξη τους.

Οι μαθητές λένε κάποια από τα χαρακτηριστικά και εγώ τα σημειώνω στον πίνακα, ώστε να μπορούν να τα σημειώσουν και στο Φύλλο Εργασίας 4. Παραπάνω έχω υπογραμμίσει τα κυριότερα στοιχεία του κάθε ρόλου. Πολύ πιθανό να ακουστούν περισσότερα στοιχεία από τους μαθητές. Αν, όμως, δεν ακουστούν κάποια τα οποία θεωρώ σημαντικά, θα τα συμπληρώσω στο τέλος. Πολύ σημαντικό για εμένα είναι να ακουστεί το ότι όταν δεν αντιδρά ο παρατηρητής, είναι συνυπεύθυνος στην πράξη εκφοβισμού. Ο παρατηρητής μπορεί να παίξει καταλυτικό ρόλο στην αντιμετώπιση του εκφοβισμού, αρκεί να το συνειδητοποιήσει.

Κλείνοντας, θα αναθέσω στα παιδιά μια εργασία για το σπίτι με θέμα «Φτιάχνω κανόνες για την τάξη μου». Η εργασία αυτή, η οποία υπάρχει στο Φύλλο Εργασίας 4, έχει στόχο να θεσπιστούν κάποια όρια συμπεριφοράς και να ακουστούν κάποιες απόψεις των μαθητών για την τάξη τους, που δε θα τολμούσαν να πάρουν την πρωτοβουλία να τις εκφράσουν.

* ***4η ΔΙΔΑΚΤΙΚΗ ΩΡΑ :*** *Οργάνωση εκστρατείας : Δημιουργούμε αφίσες και γυαλιά διαφορετικότητας*

Η έναρξη της τέταρτης διδακτικής ώρας γίνεται με τις προτάσεις των παιδιών για τους κανόνες που θα ήθελαν να θέσουν στην τάξη. Σημειώνω στον πίνακα τις προτάσεις αυτές γράφοντας λέξεις – κλειδιά. Επιπλέον, αφού ακουστούν οι προτάσεις των μαθητών, συμπληρώνω κάποιες ακόμα, τις οποίες θεωρώ ουσιώδεις, σε περίπτωση που δεν έχουν ήδη ακουστεί. Αυτές ενδεικτικά είναι :

* Δεν επιτρέπονται βίαιες συμπεριφορές, όπως χτυπήματα, σπρωξίματα κτλ.
* Δεν αναγκάζουμε ένα συμμαθητή μας να κάνει κάτι παρά τη θέλησή του.
* Δε γράφουμε ούτε λέμε άσχημα και προσβλητικά πράγματα για ένα συμμαθητή μας.
* Δε βρίζουμε ούτε προσβάλλουμε τους συμμαθητές μας.
* Δεν απειλούμε τους συμμαθητές μας μέσω διαδικτύου ή μέσω μηνυμάτων στο κινητό τηλέφωνο ή κατά πρόσωπο.
* Δε διαδίδουμε φήμες ή φωτογραφίες ενός συμμαθητή μας με άσεμνα σχόλια ή επεξεργασμένες με ντροπιαστικό τρόπο.
* Δεν κλέβουμε ούτε καταστρέφουμε τα πράγματα των συμμαθητών μας.
* Δεν απομονώνουμε τους συμμαθητές μας.
* Σεβόμαστε τη διαφορετικότητα του άλλου.
* Αναφέρουμε σε κάποιον μεγαλύτερο ένα περιστατικό εκφοβισμού. Δεν είναι κάρφωμα να μιλήσεις. Προστάτεψε το παιδί που βρίσκεται σε δύσκολη θέση.

14. http://www.e-abc.eu/gr/sholikos-ekfovismos/to-paidi-pou-ekfovizei/

15. http://stopcyberbullying.org/take\_action/take\_a\_stand\_against\_cyberbullying.html

Στη συνέχεια, ρωτάω αν συμφωνούν όλοι με αυτούς τους κανόνες. Οι κανόνες αυτοί θα χρησιμοποιηθούν για να αναρτήσω στην αίθουσα την επόμενη φορά ένα συμβόλαιο, στο οποίο θα αναγράφονται οι κανόνες αυτοί και στο τέλος οι επιπτώσεις που θα υπάρχουν σε περίπτωση που δεν τηρηθούν. Θεωρώ την τιμωρία με αποβολή ή αποστολή του μαθητή στο διευθυντή αναποτελεσματική. Γι’ αυτό, ανάλογα με τη βαρύτητα της πράξης, οι συνέπειες μπορεί να είναι : να μαζεύει τα σκουπίδια από το προαύλιο για μια εβδομάδα, να αντιμετωπίσει το άτομο στο οποίο φέρθηκε άσχημα ζητώντας του συγγνώμη και λέγοντας μπροστά σε όλη την τάξη το λόγο που προέβη σ’ αυτή την πράξη κ.ο.κ.

Τέλος, θα ενημερώσω τους μαθητές ότι στις 6 Μαρτίου είναι η Πανελλήνια Ημέρα κατά της σχολικής βίας και του εκφοβισμού. Για το λόγο αυτό, το τμήμα μας, πιθανόν σε συνεργασία με κάποια άλλα τμήματα, θα οργανώσει μια εκστρατεία κατά του Bullying. Αυτό που θα κληθούν να κάνουν, αρχικά, οι μαθητές μου είναι να δημιουργήσουν τρεις αφίσες, όπως αναφέρεται και στο Φύλλο Εργασίας 5. Τα παιδιά θα χωριστούν σε 3 ομάδες, καθεμιά από τις οποίες θα αποτελείται από 8 άτομα. Η κάθε αφίσα θα έχει ένα σύνθημα που θα απευθύνεται σε καθέναν από τους τρεις ρόλους, π.χ. «Μίλα σε κάποιον μεγαλύτερο που εμπιστεύεσαι», «Ξανασκέψου το πριν ενεργήσεις βίαια», «Υποστήριξε αυτόν που έχει ανάγκη». Τα παιδιά καλούνται, λοιπόν, να βρουν ένα σύνθημα και να αναλάβουν το σχεδιασμό της αφίσας, όπως εκείνοι επιθυμούν, με τον όρο ότι συμμετέχουν όλοι στη διαδικασία. Όπως είναι φυσικό, η δραστηριότητα αυτή δεν μπορεί να ολοκληρωθεί αυτή τη διδακτική ώρα. Επομένως, θα έχω συνεννοηθεί, προηγουμένως, με τον καθηγητή των εικαστικών, προκειμένου να τους βοηθήσει στο σχεδιασμό της αφίσας και να τους δώσει και κάποιες ιδέες και συμβουλές που θα βελτιώσουν την εργασία τους.

Κλείνοντας, θα εισάγω την τελευταία δραστηριότητα στο Φύλλο Εργασίας 5, η οποία είναι εμπνευσμένη από το βίντεο «Τα γυαλιά της διαφορετικότητας», το οποίο μπορούν οι μαθητές να δουν στο YouTube. Θα κατασκευάσουμε, λοιπόν, γυαλιά από χαρτόνι, σύμφωνα με τις προδιαγραφές που δίνονται στο Φύλλο Εργασίας 5 και θα τα φορέσουμε τη μέρα που θα γίνει η εκστρατεία για την αντιμετώπιση του σχολικού εκφοβισμού. Μάλιστα, οι μαθητές θα φτιάξουν γυαλιά και για τα υπόλοιπα παιδιά του σχολείου και θα τους τα μοιράσουν εκείνη την ημέρα. Το πρώτο ζευγάρι γυαλιά θα το φτιάξουμε στην τάξη και τα υπόλοιπα θα τα φτιάξουν στο σπίτι, ως εργασία, με το χαρτόνι που θα τους δώσω. Πρέπει να μεταφέρουμε το μήνυμα ότι το να είσαι διαφορετικός είναι πλεονέκτημα και όχι αρνητικό στοιχείο σε έναν άνθρωπο. Εξάλλου, αν κοιτάξουμε γύρω μας, όλοι διαφέρουμε μεταξύ μας, άλλοι σε μεγαλύτερο και άλλοι σε μικρότερο βαθμό. Με την εκστρατεία, λοιπόν, αυτή, θα προσπαθήσουμε να περάσουμε το μήνυμα αυτό σε όλους τους μαθητές του σχολείου, ώστε να δουν τα πράγματα και από άλλη οπτική και να γίνουν πιο φιλικοί προς τους συμμαθητές τους.

**Θεωρίες μάθησης :**

Η εκπαίδευση επηρεάζεται από 3 ρεύματα στη φιλοσοφική της θεώρηση, τα οποία έχουν γίνει κοινωνιολογικά. Τα ρεύματα αυτά είναι: Υπαρξισμός, Πραγματισμός, Μεταμοντερνισμός – Μετανεωτερικότητα . Σύμφωνα με τον Υπαρξισμό, κεντρική

έννοια είναι το ον. Στη διδακτική πράξη, αυτό το μεταφράζουμε ως εξής : κεντρικό στοιχείο στην εκπαίδευση είναι ο μαθητής (μαθητοκεντρική διδασκαλία). Κατά τον πραγματισμό (πράττω > πράξη), κεντρική έννοια είναι η εμπειρία, την οποία αποκτάμε με την αλληλόδρασή μας με τα πράγματα. Το τρίτο ρεύμα εστιάζει στη βιωματικότητα. Αν φέρουμε τον όρο αυτόν στη σχολική τάξη, τότε θα έχουμε έναν μαθητή ενεργητικό, συμμετοχικό και συνεργατικό.16 Ο συγκερασμός αυτών των τριών φιλοσοφικών θεωρήσεων γέννησε μια θεωρία μάθησης, τον κονστρουκτιβισμό (< construct = οικοδομώ). Κονστρουκτιβισμός, λοιπόν, σημαίνει οικοδόμηση της γνώσης. Για να «χτίσεις», όμως, κάτι πρέπει να υπάρχει κάποια βάση. Επομένως, οι μαθητές καλούνται, σύμφωνα με τον κονστρουκτιβισμό, να οικοδομήσουν τις νέες γνώσεις πάνω σε αυτές που ήδη κατέχουν. Όπως αναφέρει ο Jean Piaget, «τίποτα δεν είναι δοσμένο από την αρχή»17. Οι γνώσεις αλλάζουν, μετασχηματίζονται, εμπλουτίζονται. Αποστολή του σχολείου είναι να μαθαίνει στο μαθητή πώς να μαθαίνει, να επικαιροποιεί, να ανανεώνει συνεχώς τις γνώσεις του. Ένα παράδειγμα κονστρουκτιβισμού, είναι και οι νοητικοί χάρτες στα Φύλλα Εργασίας, τους οποίους έχω δημιουργήσει και καλούνται να τους συμπληρώσουν τα παιδιά.

Το σχολείο αποτελεί μικρογραφία της κοινωνίας.Δεν υπάρχει μαθησιακή δραστηριότητα έξω από το κοινωνικό, ιστορικό και πολιτισμικό πλαίσιο μέσα στο οποίο διαδραματίζεται. Σύμφωνα με την κοινωνικοπολιτισμική θεωρία του Vygotsky, «Τα παιδιά αντιλαμβάνονται και κατανοούν τον κόσμο καθώς συναναστρέφονται με τους ενήλικες και τα άλλα παιδιά στην επίλυση προβλημάτων.»18 Συνεπώς, ενθαρρύνουμε τη συνεργατική μάθηση. Οι μαθητές πειραματίζονται και ανακαλύπτουν τη γνώση με την κατάλληλη καθοδήγηση και το συντονισμό από τον εκπαιδευτικό.Με τη συνεργασία πετυχαίνουμε ένα καλύτερο αποτέλεσμα και αυτό πρέπει να το μάθουμε από μικρή ηλικία. Αφορμή για ουσιαστική συνεργασία των μαθητών ήταν η οργάνωση της εκστρατείας για την αντιμετώπιση του σχολικού εκφοβισμού. Το παιχνίδι ρόλων ήταν ακόμα μια δραστηριότητα που ενθάρρυνε τη συναναστροφή με τους υπόλοιπους συμμαθητές τους.

Αξιοποίησα, εν μέρει, και την ανακαλυπτική – διερευνητική θεωρία. Όλοι οι μαθητές είναι ικανοί να μάθουν οτιδήποτε, αρκεί να τους δοθούν οι κατάλληλες κατευθύνσεις. Η διαδικασία της ανταλλαγής γνώσεων ανάμεσα σε δάσκαλο και μαθητές και οι μικρο-συζητήσεις που γίνονταν κατά τη διάρκεια των μαθημάτων, θεωρούνται ως σύνολο στοιχείων και τεχνικών, που συνδυάζει την εμπλουτισμένη διδασκαλία και την αξιοποίηση κατάλληλων και στοχευμένων ερωτήσεων, που θα εκμαιεύσουν τις αντίστοιχες απαντήσεις των παιδιών.

Βασική θεωρία είναι ο κονστρακτιονισμός (< construction). Εμπνευστής του είναι ο Papert, ο οποίος «πάτησε» στον κονστρουκτιβισμό του Piaget. Ο κονστρακτιονισμός είναι ένα παρακλάδι της κονστρουκτιβιστικής προσέγγισης. Ο Papert ήθελε να δώσει στα παιδιά από μικρά μία γλώσσα προγραμματισμού, χωρίς κάποιος να χρειάζεται ειδικές γνώσεις προγραμματισμού. Στη συγκεκριμένη θεωρία μάθησης υπάρχει και η έννοια του σχεδιασμού. Ο μαθητής συμμετέχει στη διαδικασία και κατασκευάζει τη γνώση του, αλλά όχι μόνο διανοητικά**.** έχουμε μια πραγματική κατασκευή. Η κατασκευή είναι ένα βήμα παραπάνω από τον κονστρουκτιβισμό. Ο μαθητής κατασκευάζει, υλοποιεί και παρέχει επιπλέον γνώση. Ο μαθητής όχι μόνο εμπλέκεται, αλλά και δημιουργεί ο ίδιος. Τα πιο χαρακτηριστικά παραδείγματα στο συγκεκριμένο σενάριο αποτελούν η δημιουργία 3 αφισών (σχεδιασμός των αφισών από το μηδέν) και η κατασκευή των «γυαλιών της διαφορετικότητας» από χαρτόνι.

16. Φουντοπούλου Μαρία-Ζωή, *Το προσδιοριστικό πλαίσιο της διδασκαλίας των αρχαίων ελληνικών από μετάφραση*, εκδόσεις Γρηγόρης, Αθήνα 2010, σελ. 29-33.

17. Κουτσούκος Αναστάσιος Π., Σμυρναίου Ζαχαρούλα Γ., *Γνωστική Ψυχολογία και Διδακτική*, εκδόσεις Ηρόδοτος, Αθήνα 2008, σελ. 39.

1. Feldman Robert S., *Εξελικτική Ψυχολογία : Δια βίου ανάπτυξη. Τόμος Α’*, (μτφρ. Ζωή Αντωνοπούλου), εκδόσεις Gutenberg, Αθήνα 2009, σελ. 58.

* ***ΑΞΙΟΛΟΓΗΣΗ***

**Αξιολόγηση μαθητών :** *( Τι αξιολογούμε; Με ποιον τρόπο;)*

Σύμφωνα με το ΑΠ.Σ., η αξιολόγηση για το μάθημα της Νεοελληνικής Γλώσσας για το Γυμνάσιο περιλαμβάνει τόσο τη γραπτή παραγωγή λόγου, όσο και διάφορες προφορικές και γραπτές ασκήσεις μέσα στην τάξη, αλλά και εργασίες για το σπίτι (γραπτές ή μια προετοιμασία για έναν προσχεδιασμένο προφορικό λόγο που πρόκειται να πραγματοποιηθεί στην τάξη).19 Ως εκπαιδευτικοί, οφείλουμε να συνειδητοποιήσουμε ότι η παραγωγή λόγου δεν αφορά μόνο στις γραπτές ασκήσεις, αλλά και στις προφορικές. Με τον προφορικό λόγο τα παιδιά εξοικειώνονται με την ορθή χρήση της γλώσσας, προσαρμοσμένης σε επικοινωνιακά πλαίσια. Όταν ζητούμε από τα παιδιά να γράψουν μια έκθεση ή να κάνουμε μια συζήτηση για κάποιο συγκεκριμένο θέμα, πρέπει να τοποθετούμε το θέμα σε μια επικοινωνιακή περίσταση. Παράδειγμα αυτού αποτελεί το παιχνίδι ρόλων του συγκεκριμένου σεναρίου. Το πλαίσιο στο οποίο τοποθέτησα τους μαθητές, που είναι ο χώρος ενός δικαστηρίου (εικονικά), απαιτεί τη χρήση επίσημου λόγου. Μέσα από τέτοιες δραστηριότητες τα παιδιά εκφράζονται περισσότερο φυσικά και ελεύθερα, χωρίς να επιβαρύνονται με το άγχος της βαθμολογίας που θα εξαρτάται μόνο από τη γραπτή εξέταση. Το παιχνίδι και η δραματοποίηση, αποτελούν βοηθητικό μέσο απόκτησης γλωσσικών δεξιοτήτων και συμβάλλουν στο να γίνει καλύτερη η κατανόηση του αντικειμένου με το οποίο ασχολούμαστε κάθε φορά.20 Τα παιδιά, τελικά, εξοικειώνονται με τον ορθό και προσεγμένο προφορικό λόγο, προσαρμοσμένο στην εκάστοτε επικοινωνιακή περίσταση. Επομένως, αξιολογούμε όχι μόνο το γραπτό, αλλά και τον προφορικό λόγο, δηλαδή την ικανότητα του μαθητή να οργανώνει το λόγο του με σαφήνεια και ανάλογα με το επικοινωνιακό πλαίσιο, να είναι καλός ακροατής, να επιχειρηματολογεί υπέρ των θέσεών του κ.ο.κ.

Η αξιολόγηση των μαθητών δεν πρέπει να βασίζεται μόνο στις εξετάσεις. Καλό είναι να υπάρχει ένας φάκελος δραστηριοτήτων (portfolio)21, ο οποίος θα περιλαμβάνει εργασίες και δραστηριότητες του μαθητή, δράσεις στις οποίες συμμετείχε συνεργατικά με άλλους συμμαθητές του κ.ο.κ. Τον φάκελο αυτό μπορούμε να τον παραδώσουμε στους μαθητές στο τέλος κάθε τριμήνου ή στο τέλος της σχολικής χρονιάς. Επιπλέον, ένα «παιδαγωγικό ημερολόγιο»22 θα διευκόλυνε τους εκπαιδευτικούς στην όσο το δυνατόν περισσότερο αντικειμενική αξιολόγηση του μαθητή. Μέσα σ’ αυτό, μπορεί ο εκπαιδευτικός να σημειώνει παρατηρήσεις (λέξεις – κλειδιά) για την πορεία των μαθητών, τη συμμετοχικότητά τους, τη συνεργατικότητά τους, τις δυνατότητες και τις αδυναμίες τους, τις ελλείψεις που ίσως παρουσιάζουν, την προσπάθεια που καταβάλλουν για τη διεκπεραίωση μιας δραστηριότητας, τις κλίσεις τους και ό, τι άλλο μπορεί ο κάθε εκπαιδευτικός να θεωρεί απαραίτητο. Συνεπώς, χρησιμοποιώντας αυτά τα δύο εργαλεία, μπορούμε να αποκτήσουμε μια συνολική εικόνα του μαθητή και να επισημάνουμε στους γονείς

1. Το Α.Π.Σ. – Δ.Ε.Π.Π.Σ. υπάρχει σε ψηφιακή μορφή στα διδακτικά πακέτα στην ιστοσελίδα : http://ebooks.edu.gr/new/class-main.php?classcode=DSGYM-B
2. Κακανά Δόμνα – Μίκα, Μπότσογλου Καφενία, Χανιωτάκης Νίκος, Καβαλάρη Εύη (επιμ.), *Η αξιολόγηση στην εκπαίδευση : Παιδαγωγική και Διδακτική διάσταση*, εκδοτικός οίκος Αδελφών Κυριακίδη Α.Ε., Θεσσαλονίκη 2010, σελ. 663.
3. Κασσωτάκης Μιχάλης, *Η αξιολόγηση της επίδοσης των μαθητών : Μέσα, μέθοδοι, προβλήματα, προοπτικές*, εκδόσεις Γρηγόρη, Αθήνα 2010, σελ. 132, 136.
4. Κακανά Δόμνα – Μίκα, Μπότσογλου Καφενία, Χανιωτάκης Νίκος, Καβαλάρη Εύη (επιμ.), *Η αξιολόγηση στην εκπαίδευση : Παιδαγωγική και Διδακτική διάσταση*, εκδοτικός οίκος Αδελφών Κυριακίδη Α.Ε., Θεσσαλονίκη 2010, σελ. 265.

δυνατότητες και αδυναμίες του παιδιού τους, προκειμένου να δώσουν τη δέουσα προσοχή. Οι παραπάνω τρόποι αξιολόγησης είναι μερικοί μόνο από τους καινοτόμους τρόπους που μπορεί να χρησιμοποιήσει ένας εκπαιδευτικός. Προσωπικά, επιλέγω τους τρόπους αυτούς, διότι αξιολογείται η συνολική δραστηριότητα του παιδιού.

**Αναστοχασμός και Αυτοαξιολόγηση εκπαιδευτικού :**

Η έννοια του αναστοχασμού είναι κεντρική έννοια της καταλληλότητας του δασκάλου. Μας παραπέμπει στον προβληματισμό για το ποιοι πρέπει να είμαστε από τη σκοπιά του εκπαιδευτικού. Ο αναστοχαστικός δάσκαλος είναι αυτός που ανατροφοδοτεί όλη τη διαδικασία που οδηγεί στην πραγμάτωση της διδασκαλίας. Όταν βγαίνω από τη σχολική αίθουσα, κάνω σύγκριση ανάμεσα σε αυτό που ήθελα πριν μπω στην τάξη και σε αυτό που βίωσα μέσα στην τάξη. Κατά την αυτοαξιολόγηση, ο εκπαιδευτικός σκέφτεται αν έγινε το μάθημα κατανοητό από όλους τους μαθητές, αν απέκτησαν κάποιες δεξιότητες, αν τους άρεσε το μάθημα, αν πέτυχε τους στόχους που είχε θέση πριν την έναρξη της διδασκαλίας, αν είναι ικανοποιημένος από το αποτέλεσμα, και αν όχι, τι δεν πήγε καλά, τι θα ήθελε / έπρεπε να αλλάξει κ.ο.κ. 23 Αναστοχάζομαι, λοιπόν, και αξιολογώ τον εαυτό μου προκειμένου να βελτιωθώ, να γίνω καλύτερη κατά τον επόμενο διδακτικό σχεδιασμό και την υλοποίηση αυτού. Η αξιολόγηση λειτουργεί με την ανατροφοδότηση, η οποία είναι καίριο στοιχείο, καθώς θέτει σε κινητικότητα το εκπαιδευτικό σύστημα. Ύστερα, λοιπόν, από κάθε μου ενέργεια, μετά το πέρας της διδασκαλίας, αλλά πολλές φορές και κατά τη διάρκεια, αναστοχάζομαι, ανασυνθέτω, αλλάζω, εμπλουτίζω τη διδασκαλία μου, προκειμένου να ανταποκριθώ στις απαιτήσεις της συγκεκριμένης σχολικής τάξης κάθε φορά. Ο δάσκαλος πρέπει να σκέφτεται και ο ίδιος σαν παιδί και να επιστρατεύει τη φαντασία και τη δημιουργικότητά του, πέρα από τις γνώσεις και την εμπειρία του, προκειμένου να «χτίσει» τη νέα γνώση πάνω στην ήδη υπάρχουσα, να καταστήσει το άγνωστο και φαινομενικά δύσκολο, οικείο και αγαπητό. Όταν δίνεται στους μαθητές η παρότρυνση και φτάσουν στο σημείο να θεωρούν ότι οι στόχοι τους είναι επιτεύξιμοι και ότι αυτό που μαθαίνουν έχει κάτι καλό να τους προσφέρει, νιώθουν μεγαλύτερη αυτοπεποίθηση, αντιλαμβάνονται ότι αυτό που μαθαίνουν έχει αξία και είναι περισσότερο πιθανό να ασχοληθούν με ένα αντικείμενο.24

1. Σπανός Ι. Γεώργιος, Μιχάλης Μ. Αθανάσιος, *Η Νεοελληνική Γλώσσα στη Δευτεροβάθμια Εκπαίδευση*, εκδόσεις Κριτική, Αθήνα 2012, σελ. 267.
2. Παρθένης Χρήστος, *Επιστημολογικές παραδοχές της διαπολιτισμικής εκπαίδευσης*, Βιβλιοσυνεργατική, Αθήνα 2008.

**Συγκεντρωτική Βιβλιογραφία :**

Κακανά Δόμνα – Μίκα, Μπότσογλου Καφενία, Χανιωτάκης Νίκος, Καβαλάρη Εύη (επιμ.), *Η αξιολόγηση στην εκπαίδευση : Παιδαγωγική και Διδακτική διάσταση*, εκδοτικός οίκος Αδελφών Κυριακίδη Α.Ε., Θεσσαλονίκη 20103.

Κασσωτάκης Μιχάλης, *Η αξιολόγηση της επίδοσης των μαθητών : Μέσα, μέθοδοι, προβλήματα, προοπτικές*, εκδόσεις Γρηγόρη, Αθήνα 2010.

Κουτσούκος Αναστάσιος Π., Σμυρναίου Ζαχαρούλα Γ., *Γνωστική Ψυχολογία και Διδακτική*, εκδόσεις Ηρόδοτος, Αθήνα 2008.

Παρθένης Χρήστος, *Επιστημολογικές παραδοχές της διαπολιτισμικής εκπαίδευσης*, Βιβλιοσυνεργατική, Αθήνα 2008.

Σπανός Ι. Γεώργιος, Μιχάλης Μ. Αθανάσιος, *Η Νεοελληνική Γλώσσα στη Δευτεροβάθμια Εκπαίδευση*, εκδόσεις Κριτική, Αθήνα 2012.

Φουντοπούλου Μαρία-Ζωή, *Το προσδιοριστικό πλαίσιο της διδασκαλίας των αρχαίων ελληνικών από μετάφραση*, εκδόσεις Γρηγόρης, Αθήνα 2010.

Feldman Robert S., *Εξελικτική Ψυχολογία : Δια βίου ανάπτυξη. Τόμος Α’*, (μτφρ. Ζωή Αντωνοπούλου), εκδόσεις Gutenberg, Αθήνα 2009.

Goethals M. Serra, Howard Rose A., Sanders Marie M., *Ο Αρχάριος Εκπαιδευτικός ενώπιον της Διδασκαλίας*, (μτφρ. Αργυροπούλου Α. & Ευριπίδου Ρ.), εκδόσεις daVinci, Αθήνα 2013.

**Δικτυογραφία :***(με τη σειρά που χρησιμοποιήθηκε)*

<http://ebooks.edu.gr/new/class-main.php?classcode=DSGYM-B>

[www.sansimera.gr](http://www.sansimera.gr)

<http://www.education.vic.gov.au/about/programs/bullystoppers/Pages/what.aspx>

<http://www.cfchildren.org/bullying-prevention/related-articles/why-kids-dont-report-bullying.aspx>

<http://stopcyberbullying.org/take_action/take_a_stand_against_cyberbullying.html>

<http://www.e-abc.eu/gr/sholikos-ekfovismos/to-paidi-pou-vionei-ekfovismo/>

<http://www.antibullyingnetwork.gr/faq.aspx?footer_menu=319&parent_id=268>

<http://www.e-abc.eu/gr/sholikos-ekfovismos/to-paidi-pou-ekfovizei/>

www.ucy.ac.cy/jls/documents/jls/handbook/DaphneHandbookGR.pdf

**ΠΑΡΑΡΤΗΜΑ**

**ΦΥΛΛΟ ΕΡΓΑΣΙΑΣ 1 :**

Μάθημα : Νεοελληνική Γλώσσα Β’ Γυμνασίου

Ενότητα : 8 «Συζητώντας για σύγχρονα κοινωνικά θέματα.»

Ονοματεπώνυμο :

**Εκφοβισμός :**

**Μορφές εκφοβισμού :**

**Ρόλοι :**



**ΦΥΛΛΟ ΕΡΓΑΣΙΑΣ 2 :**

Μάθημα : Νεοελληνική Γλώσσα Β’ Γυμνασίου

Ενότητα : 8 «Συζητώντας για σύγχρονα κοινωνικά θέματα.»

Ονοματεπώνυμο :

* **Φίλοι : Μοιάζουμε, αλλά είμαστε και διαφορετικοί !**




Γράψε κάποια στοιχεία του χαρακτήρα ή της εμφάνισής σου που μοιάζουν και κάποια άλλα στοιχεία που διαφέρουν από αυτά που έχει ένας φίλος-η σου.

Διαφέρουμε

Μοιάζουμε

* Παρακολουθήστε την ταινία «Disconnect» που θα σας στείλω και επικεντρωθείτε στην ιστορία του Ben και του Jason. Στο επόμενο μάθημα θα λάβετε όλοι μέρος σε ένα παιχνίδι ρόλων που σχετίζεται με την ιστορία από αυτή την ταινία !




**ΦΥΛΛΟ ΕΡΓΑΣΙΑΣ 3 :**

Μάθημα : Νεοελληνική Γλώσσα Β’ Γυμνασίου

Ενότητα : 8 «Συζητώντας για σύγχρονα κοινωνικά θέματα.»

Ονοματεπώνυμο :

* **Ας παίξουμε…**



Ας αξιολογήσουμε μέσα από μια δίκη το περιστατικό εκφοβισμού που παρακολουθήσαμε στην ιστορία του Ben και του Jason στην ταινία Disconnect. Οδηγίες ρόλων :

* *Jason:* Μπορείς να πεις τι σε οδήγησε σε αυτή τη συμπεριφορά και αν το μετάνιωσες και γιατί.
* *Δικηγόροι Jason :* Αν δεν βρείτε επαρκή επιχειρήματα προκειμένου να αθωώσετε τον πελάτη σας, χρησιμοποιήστε δόλια μέσα, αν νομίζετε ότι μπορείτε να ξεγελάσετε την κρίση των δικαστών και των ενόρκων.
* *Ben :* Μπορείς να πεις πώς ένιωθες για όλη αυτή την κατάσταση.
* *Δικηγόροι Ben :* Μπορείτε να κάνετε ερωτήσεις στους μάρτυρες ή και στον κατηγορούμενο, προκειμένου να δείξετε πόσο λανθασμένη ήταν η συμπεριφορά του Jason απέναντι στον πελάτη σας.
* *Δικαστές :* Ακούστε προσεκτικά όλες τις μαρτυρίες και κρατήστε σημειώσεις (λέξεις/φράσεις – κλειδιά) που θα σας βοηθήσουν στο να αποφασίσετε στο τέλος της διαδικασίας, καθώς η απόφασή σας πρέπει να είναι τεκμηριωμένη. Στο τέλος κάθε κατάθεσης, μπορείτε να κάνετε ερωτήσεις στο μάρτυρα, αν έχετε απορίες.
* *Ένορκοι :* Ακούστε προσεκτικά όλες τις μαρτυρίες και κρατήστε σημειώσεις (λέξεις/φράσεις – κλειδιά) που θα σας βοηθήσουν στο να αποφασίσετε στο τέλος της διαδικασίας, καθώς η απόφασή σας πρέπει να είναι τεκμηριωμένη. Αντιπροσωπεύετε το λαϊκό αίσθημα, οπότε μπορείτε να λειτουργήσετε και λίγο συναισθηματικά.
* *Μάρτυρες – μαθητές του σχολείου των παιδιών :* Καταθέστε συνοπτικά όσα είδατε να συμβαίνουν στη συγκεκριμένη ιστορία της ταινίας.
* *Μάρτυρες – Abby (αδερφή του Ben) και Frye (φίλος του Jason) :* Καταθέστε όσα ζήσατε οι ίδιοι ως Abby και Frye δίπλα στον Ben και τον Jason αντίστοιχα.

**ΦΥΛΛΟ ΕΡΓΑΣΙΑΣ 4 :**

Μάθημα : Νεοελληνική Γλώσσα Β’ Γυμνασίου

Ενότητα : 8 «Συζητώντας για σύγχρονα κοινωνικά θέματα.»


Ονοματεπώνυμο :

* **Φτιάχνω κανόνες για την τάξη μου :**

* **Οδηγίες για να αντιμετωπίσουμε το bullying :**
* **Χαρακτηριστικά στοιχεία του κάθε ρόλου :**



**ΦΥΛΛΟ ΕΡΓΑΣΙΑΣ 5 :**



Μάθημα : Νεοελληνική Γλώσσα Β’ Γυμνασίου

Ενότητα : 8 «Συζητώντας για σύγχρονα κοινωνικά θέματα.»

Ονοματεπώνυμο :

* **Αφίσες για την εκστρατεία :**

Δημιουργήστε 3 αφίσες (1 αφίσα / κάθε ομάδα) οι οποίες θα απευθύνονται :

1. Στο άτομο που εκφοβίζεται.



1. Στο άτομο που εκφοβίζει.
2. Στον παρατηρητή.



* **Τα γυαλιά της διαφορετικότητας :**

Σχεδιάστε σε μπλε χαρτόνι τα γυαλιά της διαφορετικότητας, ακολουθώντας τις παρακάτω οδηγίες :

ΒΗΜΑ 1 : Το μπροστινό μέρος του σκελετού είναι σε πραγματικό μέγεθος.



ΒΗΜΑ 2 : Δίνονται οι διαστάσεις για το πλαϊνό μέρος του σκελετού.

10 cm.

3 cm.

